b"\n_START_ARTICLE_\nNavadna pesa\n_START_SECTION_\nGojenje in uporaba\n_START_PARAGRAPH_\nKoren in listi podvrste vulgaris so u\xc5\xbeitni in pomembna polj\xc5\xa1\xc4\x8dina. Rde\xc4\x8do peso lahko olupimo, du\xc5\xa1imo in jemo toplo z maslom kot sla\xc5\xa1\xc4\x8dico; kuhano, marinirano in ohlajeno kot za\xc4\x8dimbo; ali pa olupljeno, na ko\xc5\xa1\xc4\x8dke narezano kot solato. Liste in stebla lahko du\xc5\xa1imo kot zelenjavo, za kar so primernej\xc5\xa1e mlade rastline._NEWLINE_Navadna pesa je tudi hrana li\xc4\x8dinkam \xc5\xa1tevilnih vrst metuljev.\n_START_SECTION_\nUporaba v medicini\n_START_PARAGRAPH_\n\xc5\xbde od antike se razli\xc4\x8dne kultivirane oblike Beta vulgaris uporabljajo tudi v zdravilstvu._NEWLINE_Rimljani so peso uporabljali pri zdravljenju mrzlic in zaprtja, pa tudi v druge namene. Apicij v De Re Coquinaria navaja pet receptov za juhe, ki se jih lahko uporabi kot odvajala; med temi jih pet vsebuje koren navadne pese. Hipokrat je svetoval uporabo listov pese kot obvezo za rane._NEWLINE_Od \xc4\x8dasov Rimljanov imajo sok pese tudi za afrodiziak. Bogat je z borom, ki ima pomembno vlogo v sintezi humanih spolnih hormonov._NEWLINE_V srednjem veku in pozneje so peso uporabljali v najrazli\xc4\x8dnej\xc5\xa1e namene, posebno pa pri boleznih v zvezi s prebavo in krvjo. Platina je peso svetoval skupaj s \xc4\x8desnom za izni\xc4\x8denje u\xc4\x8dinka\xc2\xa0\xc2\xbb\xc4\x8desnove sape\xc2\xab._NEWLINE_Peso imajo za univerzalno zdravilo tudi danes. Eden najbolj spornih primerov je uradni polo\xc5\xbeaj ju\xc5\xbenoafri\xc5\xa1ke ministrice za zdravje v zvezi z zdravljenjem aidsa. Dr. Manto Tshabalala-Msimang, zdravstvena ministrica v vladi Thaba Mbekija, je zaradi propagiranja rde\xc4\x8de pese in druge zelenjave namesto protiretrovirusnih zdravil za AIDS, ki jih ima za toksi\xc4\x8dna, dobila vzdevek 'dr. Rde\xc4\x8da pesa'._NEWLINE_Pesa vsebuje veliko hranila betaina. Dodatke betaina, ki jih pridobivajo kot stranski proizvod predelave sladkorne pese, predpisujejo za zni\xc5\xbeevanje potencialno toksi\xc4\x8dnih ravni homocisteina (Hcy), naravne aminokisline, ki naj bi prispevala k tveganju za miokardni infarkt, mo\xc5\xbegansko kap in periferno \xc5\xbeilno bolezen."